Ritratt: Karolina Grabowska minn Pexels .td_uid_2_6039d812cdcaf_rand.td-a-rec-img{text-align:left}.td_uid_2_6039d812cdcaf_rand.td-a-rec-img img{margin:0 auto 0 0} Id‐diskussjoni fuq l‐użu tal‐kannabis qiegħda tkompli. L-ewwel iddiskutejna l‐użu mediċinali tal‐kannabis fejn l‐argument prinċipali kien li hawn min għandu bżonn jeħodha minħabba ċertu wġigħ li jesperjenzaw pazjenti b'kundizzjonijiet kroniċi. Issa qed niddiskutu l‐użu rikreattiv. Mingħajr ebda tlaqliq ngħid mill‐ewwel, jiena parti minn dawk li għandhom riservi dwar dan u dan għaliex rajt b'għajnejja u missejt b'idejja l‐konsegwenzi ta' din is‐sustanza u għal xiex tista' twassal. Ħaġa tal‐għaġeb, ħafna argumenti kontra t‐teorija li l‐kannabis tista' sservi ta' gateway drug u ħafna mill‐klijenti li konna niltaqgħu magħhom is-Sedqa, jgħidu li l‐kannabis fetħitilhom it‐triq għal sustanzi oħra. Biss inkun minn ta' quddiem ukoll li naqbel li l‐liġijiet għandhom bżonn jinbidlu. Tibgħat lil xi ħadd il‐ħabs għax għandu dipendenza fuq sustanza hija mentalità li jmissu ilna ħafna li ħallejnieha warajna. Imma ħafna aktar ikrah il‐fatt, li persuna jkun inqabad jabbuża numru ta' snin qabel, u mbagħad tagħtih sentenza wara ħafna żmien. Din ma tagħmel ebda sens fuq numru ta' livelli: [i] li jgħaddu numru ta' snin minn meta jseħħ każ għal meta ssir il‐ġustizzja żgur li mhuwiex ġust! U dan mhux ġust fuq kull każ ieħor ukoll għax il‐mogħdija taż‐żmien tibdel ħafna affarijiet u l‐ħajja ta' ħadd ma tieqaf – imma jkomplu jgħixu bix‐xabla fuq rashom sakemm tasal is‐sentenza. Min jaf x'deċiżjonijiet ikunu ttieħdu jew ma tteħdux? [ii] Il‐ħabs qatt ma kien soluzzjoni jew sors ta' fejqan għal min jinqabad fil‐madmad tal‐vizzju tad‐droga. Dan ilna ngħiduh numru ta' snin sew issa, imma għadna mwaħħlin. Id‐dipendenza fuq is‐sustanzi hija meqjusa bħala chronic relapsing condition u minn natura tagħha, għax hija dipendenza, twassal lil dak li jkun li jerġa' jabbuża għal numru ta' drabi. Il‐kastig m'għandux effett fuq dik il‐parti tal‐moħħ affettwata u nixtieq inkun naf kemm aħna kapaċi nsemmu każijiet li għax marru l‐ħabs, waqfu jieħdu d‐droga – hi liema hi. Il‐mentalità li nbeżżgħu biex nikkontrollaw m'għadx hawn postha. L‐edukazzjoni taf tħalli riżultati aħjar sakemm tkun addattata għal dan l‐iskop: għax 'edukazzjoni' ma tfissirx tagħti informazzjoni biss, għalkemm din bżonnjuża ukoll. Il-mentalità li nbeżżgħu biex nikkontrollaw m'għadx hawn postha Interessanti l‐intervista li kellu Raphael Vassallo ma' Andrew Bonello tal‐NGO Releaf. Waħda mill‐mistoqsijiet kienet – il‐kannabis tagħmel ħsara lis‐saħħa jew għandha benefiċċju għas‐saħħa? Mistoqsija li kienet qed tfittex risposta skjetta ta' iva jew le … Risposti skjetti għal dat‐tip ta' mistoqsijiet ma jeżistux. Li naf hu, li meta jinħoloq suq għal xi ħaġa, hi x'inhi, ikun diffiċli ħafna li ddaħħal il‐kontrolli u jkunu effettivi. Anke meta jkun hemm evidenza ċara tal‐ħsara li ssir, ukoll jinħolqu problemi għax ikun hemm il‐business involut… u xi ħadd se jintlaqat! U dan wara li għandna evidenza ċara ħafna dwar l‐effett tal‐kannabis – minbarra li jiġu kkwotati riċerki barranin, għandna wkoll riċerkaturi lokali. Se nsemmi xi ħaġa li m'għandhiex x'taqsam direttament imma tispjega s‐sitwazzjoni tajjeb. Nistgħu nieħdu z‐zokkor bħala eżempju ċar. Kull fejn taqra fuq in‐nutrizzjoni ssib indikazzjoni ċara tal‐ħsara li jagħmel iz‐zokkor. Forsi mhux kulħadd jaf / sema' li z‐zokkor jagħmel il‐ħsara, għalkemm pajjiżi bħad‐Danimarka daħħlu dazji apposta biex jonqos il‐konsum u għalhekk, anke ċerti prodotti b'ammont ta' zokkor għoli moħbi ma jitħallewx jidħlu. Imma ma nistgħux inwaqqfu l‐produzzjoni taz‐zokkor. Għandna ħafna evidenza dwar dan bħalma hemm fuq it‐tabakk. Għamilna liġijiet dwar fejn jista' jsir it‐tipjip għax l‐evidenza hija ċara imma għadna 'l bogħod minn xi soluzzjoni dejjiema. U t‐tabakk jibqa' jitkabbar! Għandna numru ta' esperti li ħadmu mill‐qrib ma' persuni b'dipendenza u oħrajn li għamlu ħafna riċerka lokali u għandhom il‐fatti u l‐provi f'idejhom. Nispera li dawn huma parti minn din id‐diskussjoni u li l‐opinjonijiet tagħhom jingħataw ukoll l‐ispazju mistħoqq . Nispera li mhux diġà deċiżi fejn irridu mmorru imma nħallu d‐diskussjoni tiżviluppa bejn kull min għandu informazzjoni x'joffri. B'hekk biss nistgħu nassiguraw li d‐deċiżjoni aħħarija tkun l‐aħjar waħda. .td_uid_3_6039d812cde9d_rand.td-a-rec-img{text-align:left}.td_uid_3_6039d812cde9d_rand.td-a-rec-img img{margin:0 auto 0 0}